A Bizottság határozata

(2001. szeptember 5.)

a klór-fenapirnak a 91/414/EGK tanácsi irányelv I. mellékletébe történő fel nem vételéről

(az értesítés a C(2001) 2617. számú dokumentummal történt)

(EGT vonatkozású szöveg)

(2001/697/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2001/49/EK bizottsági irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2] és különösen annak 6. cikke (1) bekezdésére,

mivel:

(1) A 91/414/EGK irányelv (a továbbiakban: irányelv) 6. cikkének (2) bekezdésével összhangban 1995. július 7-én a Cyanamid (a kérelmező) a klór-fenapir hatóanyagnak az irányelv I. mellékletébe történő felvételére vonatkozó kérelmet nyújtott be Spanyolországnak.

(2) Az irányelv 6. cikke (3) bekezdésének előírásaival összhangban, a Bizottság a 96/521/EK határozatában [3] megerősítette, hogy a klór-fenapirra vonatkozóan benyújtott dokumentációt úgy kell tekinteni, mint ami elvben megfelel az irányelv II. mellékletében, továbbá – legalább egy, az érintett hatóanyagot tartalmazó növényvédő szerre vonatkozóan – a III. mellékletében előírt adat- és információszolgáltatási követelményeknek.

(3) Az irányelv 5. cikkének (1) bekezdésével összhangban egy hatóanyagot legfeljebb 10 évre kell felvenni az I. mellékletbe, amennyiben sem a hatóanyagot tartalmazó növényvédő szerek használata, sem annak maradékai várhatóan nem károsak az emberi vagy állati egészségre, a talajvízre, valamint nincs elfogadhatatlan hatásuk a környezetre.

(4) Az irányelv 6. cikkének (2) és (4) bekezdésével összhangban a kérelmező által javasolt felhasználásokra vonatkozóan értékelték a klór-fenapir emberi egészségre és környezetre gyakorolt hatásait. Spanyolország kijelölt referens tagállamként eljárva 1998. november 30-án benyújtotta a hatóanyagra vonatkozó értékelő jelentés tervezetét a Bizottságnak.

(5) A referens tagállam jelentésének átvételekor a Bizottság megkezdte az irányelv 6. cikkének (4) bekezdésében meghatározott konzultációkat a tagállamok szakértőivel, valamint a kérelmező Cyanamiddal.

(6) A Spanyolország által készített értékelő jelentést a tagállamok és a Bizottság a Növény-egészségügyi Állandó Bizottság keretében felülvizsgálták. A felülvizsgálatot 2001. április 27-én véglegesítették a klór-fenapirról szóló bizottsági felülvizsgálati jelentés formájában.

(7) A benyújtott információk alapján végzett értékelés további kérdéseket vetett fel, különösen a hatóanyagnak a környezetben való sorsára és viselkedésére vonatkozóan.

(8) A kérelmező tájékoztatta a Bizottságot és a referens tagállamot arról, hogy a továbbiakban nem kíván részt venni az erre a hatóanyagra irányuló munkaprogramban, ezért további információt nem nyújt be.

(9) Emiatt ezt a hatóanyagot nem lehet felvenni a 91/414/EGK irányelv I. mellékletébe.

(10) A klór-fenapirt tartalmazó növényvédő szerek meglévő készleteinek ártalmatlanítására, tárolására, forgalomba hozatalára és felhasználására biztosított türelmi idő e hatóanyag esetében nem szükséges, mivel e hatóanyagra csak Belgium adott ideiglenes engedélyt. Belgium jelezte, hogy ez az engedély lejárt, és a hatóanyagot ténylegesen soha nem hozták forgalomba Belgiumban.

(11) Ez a határozat nem érinti azokat az intézkedéseket, amiket a 79/117/EGK tanácsi irányelv [4] keretében, a Bizottság egy későbbi szakaszban az e hatóanyaggal kapcsolatban foganatosíthat.

(12) Az e határozatban előírt intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A klór-fenapir hatóanyagként nem kerül felvételre a 91/414/EGK irányelv I. mellékletébe.

2. cikk

A tagállamok biztosítják, hogy az e határozat elfogadásának napjától a 91/414/EGK irányelv 8. cikkének (1) bekezdésében meghatározott, a klór-fenapirt tartalmazó növényvédő szerekre vonatkozó ideiglenes engedélyeket nem adnak meg.

3. cikk

Ennek a határozatnak a tagállamok a címzettjei.

Kelt Brüsszelben, 2001. szeptember 5-én.

a Bizottság részéről

David Byrne

a Bizottság tagja

[1] HL L 176., 2001.6.29., 61. o.

[2] HL L 230., 1991.8.19., 1. o.

[3] HL L 220., 1996.8.30., 21. o.

[4] HL L 33., 1979.2.8., 36. o.

--------------------------------------------------